**МЗХГ няма да поднови разрешението на „Кю Сертификейшън“ АД за контрол на биологично производство**

Операторите имат 30 дни, за да сключат договор с друго контролиращо лице

Всеки оператор на „Кю Сертификейшън“ АД трябва да сключи нов договор в едномесечен срок (до 30.04.2019 г.) с друго контролиращо лице и да уведоми Министерство на земеделието, храните и горите, тъй като разрешение № BG-BIO-03 от 31 март 2015 г. на „Кю Сертификейшън“ АД е валидно до 30.03.2019 г.

Новите договори с други контролиращи лица трябва да съдържат изрична клауза, че влизат в сила от 31.03.2019 г. без значение от датата, на която са сключени/подписани.

МЗХГ уведомява персонално контролиращите лица и операторите във връзка със Заповед № РД 09-325/28.03.2019 г. на министъра на земеделието, храните и горите, с която е отказал на „Кю Сертификейшън“ АД издаването на временно разрешение за осъществяване на дейност като контролиращо лице. Причината е, че комисия, след извършена административна проверка е установила непълноти и несъответствия в представената документация за издаване на временно разрешение.

Съгласно нормативната уредба, когато непълнотите или несъответствията не бъдат отстранени в определен срок, министърът на земеделието, храните и горите постановява отказ.

При прехвърляне на контрола към ново контролиращо лице, предишното не се освобождава от отговорност и задължения. Съгласно чл. 92, параграф 2, алинея 2 от Регламент (ЕО) №889/2008 старото контролиращо лице следва задължително да предаде на следващото значимите елементи от контролната документация относно оператора, както и докладите, посочени в чл. 63, параграф 2, ал. 2 от същия регламент.

Съгласно чл. 55, ал. 2, т. 3 от Наредба № 5, контролиращите лица следва да следят за изпълнението на наложени мерки от Приложение № 3 на Наредба № 5 при преминаване на оператор, съответно подизпълинтел, от едно контролиращо лице към друго.